[{"text_idx": "#000000", "text": "Bois y Gilfach yn brysur!"}, {"text_idx": "#000002", "text": "Ddechrau mis Hydref 2021 oedd hi pan benderfynodd Bois y Gilfach ailafael yn y canu ar o\u0302l y clo mawr, gan wneud hynny dan amodau gwahanol iawn i\u2019r arfer. Cafodd yr ymarferion eu symud dros dro i Gapel Mydroilyn er mwyn cael mwy o le, ac mae dyled y co\u0302r yn fawr i swyddogion ac aelodau\u2019r capel am eu caredigrwydd a\u2019u cefnogaeth."}, {"text_idx": "#000003", "text": "Erbyn diwedd y gwanwyn, roedd y bois yn barod am eu cyngerdd cyntaf ers dros ddwy flynedd! Diolch i Bwyllgor Cronfa Ciliau Aeron/Cilcennin Eisteddfod Ceredigion am y gwahoddiad i berfformio yn Neuadd Cilcennin ddiwedd mis Ebrill, mewn noson i godi hwyl a chodi ymwybyddiaeth o\u2019r ffaith y byddai\u2019r Eisteddfod Genedlaethol yn cael ei chynnal yn 2022. Cafwyd noson i\u2019w chofio ac roedd mor braf cael canu, cymdeithasu a chefnogi gweithgarwch cymunedol ac elusennol unwaith eto."}, {"text_idx": "#000004", "text": "Yn ystod y cyngerdd, roedd yn bleser gennym gyflwyno siec o \u00a31,000 i Glwb Cwlwm Cof (Forget me Knot) Ceredigion \u2013 yr elusen y buom yn codi arian iddi yn ystod 2019-20. Mae\u2019r elusen yn cynnig cymorth gwerthfawr i bobl a\u0302 dementia a\u2019u gofalwyr yng Ngheredigion a daeth Jenny Higgins, Cydlynydd y Clwb, i\u2019r cyngerdd i dderbyn y siec ac i so\u0302n ychydig am waith yr elusen."}, {"text_idx": "#000006", "text": "Yn dilyn hynny, buodd y bois yn diddanu cynulleidfaoedd yng Ngheinewydd \u2013 yng ngardd y Llew Du i ddechrau ac yna mewn priodas ddechrau Gorffennaf \u2013 cyn troi eu golygon tuag at yr Eisteddfod Genedlaethol yn Nhregaron. Yno, cawsom rannu llwyfan a\u0302 Dewi Pws yn y Ty\u0302 Gwerin ar y dydd Gwener i berfformio peth o waith ysgafn D. Jacob Davies. Roedd y babell yn orlawn ac roedd gweld pawb o\u2019r gynulleidfa ar eu traed ar ddiwedd y perfformiad yn hwb mawr i hyder y bois. Diolch i bawb a ddaeth i\u2019n cefnogi."}, {"text_idx": "#000007", "text": "Drannoeth roeddem yn o\u0302l yn Nhregaron, i forio canu ar Lwyfan y Maes y tro hwn, a chafwyd cyfle wedyn i ymlacio a chymdeithasu (a chanu mwy!) yn y bar cyn i\u2019r haul fachlud am y tro olaf ar faes Eisteddfod Genedlaethol Ceredigion."}, {"text_idx": "#000008", "text": "Rydym yn awr yn edrych ymlaen at flwyddyn newydd yng nghalendr Bois y Gilfach, sy\u2019n edrych yn brysur yn barod! Ein helusen yn ystod y flwyddyn sydd i ddod yw Ysbyty Plant Arch Noa yng Nghaerdydd, sy\u2019n agos iawn at galonnau aelodau\u2019r co\u0302r. Rydym yn edrych ymlaen yn fawr at godi swm teilwng o arian i\u2019r ysbyty drwy ein gweithgarwch yn ystod 2022-23. Os hoffai unrhyw un ymuno a\u0302 ni, mae croeso i chi ddod i\u2019n hymarferion yn Nhafarn y Gilfach am 8pm bob nos Sul. Bydd croeso mawr i aelodau newydd."}]